ព្យាករណ៍​ឆ្នាំថ្មី​ថា​នឹង​មាន​ភោគផល​កសិកម្ម​ល្អ​​តែ​នឹង​​អាច​មាន​ទឹក​ជំនន់
ទេវតា​ឆ្នាំ​ថ្មី​មាន​​ព្រះ​នាម​កិរិណី​ទេវី​ មាន​ព្រះ​ហស្ថ​ស្ដាំ​ទ្រង់​កង្វេរ​ ព្រះ​ហស្ថ​ឆ្វេង​ទ្រង់​កាំភ្លើង​និង​ប្រើ​ដំរី​ជា​ជំនិះ​។
ឆ្នាំថ្មីឆ្នាំថោះដែលតំណាងដោយសត្វទន្សាយត្រូវបានព្យាករណ៍ថាជាឆ្នាំនឹងនាំមកនូវភោគផលកសិកម្មយ៉ាងល្អសម្រាប់ប្រជាកសិករខ្មែរ ក៏ប៉ុន្ដែគឺជាឆ្នាំដែលអាចនឹងមានទឹកជំនន់ដោយសារទឹកភ្លៀងច្រើនផងដែរនេះគឺជាទំនាយក្នុងមហាសង្រ្កានសម្រាប់ឆ្នាំនេះ។ សៀវភៅមហាសង្រ្កានដែលរៀបរៀងដោយ លោក អ៊ឹម បុរិន្ទ នាយកគណៈកម្មការស្រាវជ្រាវវិជ្ជាហោរាសាស្ដ្រ ប្រពៃណីទំនៀមទម្លាប់ខ្មែរនៃក្រសួងធម្មការ និងសាសនា បានបង្ហាញថា នៅឆ្នាំថោះ ឆ្នាំ២០១១នេះ កម្ពុជានឹងទទួលបានទឹកភ្លៀងយ៉ាងសម្បូរ ហើយក៏នឹងកើតមានជំនន់ទឹកភ្លៀងច្រើនជាមួយគ្នានោះដែរ។ លោក អ៊ឹម បុរិន្ទ បញ្ជាក់ដោយផ្អែកលើទំនាយហោរាសាស្ដ្រថា ភាពសម្បូរដោយទឹកភ្លៀងនេះនឹងនាំឲ្យមានកំណើនផលស្រូវខ្ពស់សម្រាប់ប្រជាកសិករដែរ។ លោកបានប្រាប់វីអូអេខ្មែរថា៖ «ផលដំណាំកសិកម្ម ផលដំណាំផ្សេងៗ គឺយើងបានផលប្រាំបួនភាគ ខូចតែមួយភាគទេ។ គឺផលល្អហើយម្យ៉ាងទៀត គឺការធ្វើស្រែគឺយើងបានផលទាំងពីរ ទាំងដីទំនាប ទាំងដីទួល។ បានសេចក្ដីថា ភ្លៀងអំណោយផលល្អ អញ្ចឹងធ្វើឲ្យដំណាំស្រូវល្អគ្រប់កន្លែង»។ ថ្វីបើកសិករនឹងទទួលបានផលស្រូវច្រើន ក៏ប៉ុន្ដែពួកគាត់ត្រូវប្រយត្ន័ប្រយែងចំពោះគ្រោះអគ្គីភ័យដែរសម្រាប់ឆ្នាំថ្មី។ ទំនាយឆ្នាំនេះមិនល្អសោះឡើយ។ មហាសង្រ្កានទាយថា ភ្លើងនឹងកាចសាហាវងាយនឹងបង្កអគ្គីភ័យ។ ទំនាយមហាសង្រ្កានដដែលបង្ហាញថា ប្រជារាស្ដ្រតូចតាច នឹងចាញ់អ្នកធំ នាយចៅហ្វាយ។ ប៉ុន្ដែកងទាហាននឹងមានជ័យជម្នះគ្រប់ពេលវេលាចំពោះបច្ចាមិត្ត។ លោក អ៊ឹម បុរិន្ទ វិភាគទៅលើជំនិះរបស់ទេវតាឆ្នាំថ្មី ព្រះនាមកិរិណីទេវី ដែលមានព្រះហស្ថស្ដាំទ្រង់កង្វេរ ព្រះហស្ថឆ្វេងទ្រង់កាំភ្លើង នឹងប្រើដំរីជាជំនិះសម្រាប់យាងចុះមកគ្រប់គ្រងភពផែនដី។ លោកមានប្រសាសន៍ថា៖ «ទេវតាកាន់កង្វេរ អញ្ចឹងប្រទេសខ្មែរយើងនឹងមានការអនុវត្តច្បាប់ល្អប្រសើរជាងឆ្នាំទៅ ដោយយើងចង់និយាយថា កង្វេរនេះជាអាវុធមួយបញ្ជាទៅលើសត្វដំរី។ ដំរីយើងវិភាគថា ជាកំលាំងធំ ឬជាសេដ្ឋកិច្ច ឬជាកំលាំងប្រជាពលរដ្ឋ។ អញ្ចឹងប្រជាពលរដ្ឋនឹងត្រូវទទួលការកៀបសង្កត់ផ្នែកច្បាប់ ដោយសារប្រទេសជាតិប្រើច្បាប់ត្រឹមត្រូវ។ បញ្ហានយោបាយមានការល្អប្រសើរទេ។ ចំពោះបញ្ហាសន្ដិសុខសង្គម ដូចជាភ្លើងសាហាវយើងចាត់ទុកជាបញ្ហាសង្គមមួយ ការវិនាសអន្ដរាយទ្រព្យសម្បត្តិដោយសារភ្លើង ហើយយើងគួរតែប្រយត័្ន។ ទេវតាកាន់កាំភ្លើងដៃឆ្វេង មានន័យថា មានខ្លះដែរការចល័តកាំភ្លើងទៅមក។ ប៉ុន្ដែវាជាការបន្ទាប់បន្សំទេ។ ទោះជាយ៉ាងណាក៏ទាហានរបស់យើងបានទទួលជ័យជម្នះគ្រប់ទិសទីដែរ។ បើយើងនិយាយនៅថ្ងៃឡើងសក្ដិ៍គឺថា ទាហានទាំងឡាយបានសេចក្ដីសុខក្សេមក្សាន្ដ ហើយទោះជាប្រឆាំងជាមួយបច្ចាមិត្តយ៉ាងណាក៏មានជ័យជម្នះគ្រប់ទិសទីដែរ»។ ពិធីចូលឆ្នាំខ្មែររយៈពេលបីថ្ងៃតែងតែប្រព្រឹត្តទៅក្នុងរវាងពាក់កណ្ដាលខែមេសា ឬត្រូវជាខែចែត្រ ហើយជារៀងរាល់ឆ្នាំតែងតែមានការទស្សទាយទុកពីដំណើរការស្រុកទេសដែលអាចនឹងជួបប្រទះ។ ក៏ប៉ុន្ដែអ្នកវិទ្យាសាស្ដ្រនិយមមួយចំនួន រួមទាំងហោរាសាស្ដ្រតាមក្បួនចិនមួយចំនួនផងដែរ ចាត់ទុកថា ទំនាយនោះមានលក្ខណៈអរូបិយនឹងគឺជាការប្រព្រឹត្តតាមទំនៀមទម្លាប់ច្រើន៕